b'\n_START_ARTICLE_\nPhaeton-kvartalet\n_START_PARAGRAPH_\nPhaeton svensk: Kvarteret Phaeton (eldre rettskrivning Pha\xc3\xabton) er et kvartal i Gamla stan i Stockholm. Kvartalet  er omgitt av Tr\xc3\xa4dg\xc3\xa5rdsgatan i nord, Tr\xc3\xa4dg\xc3\xa5rdstv\xc3\xa4rgr\xc3\xa4nd i \xc3\xb8st, K\xc3\xb6pmangatan i s\xc3\xb8r og K\xc3\xa4llargr\xc3\xa4nd og Stortorget i vest. Kvartalet best\xc3\xa5r i dag av \xc3\xa5tte byg\xc3\xa5rder: Phaeton 1-2, 4-5, og 8-11.\n_START_SECTION_\nNavnet\n_START_PARAGRAPH_\nPhaeton (eller Faeton) var if\xc3\xb8lge gresk mytologi s\xc3\xb8nn av solguden Helios, som en dag kj\xc3\xb8rte solvognen over himmelen. Han kom dog s\xc3\xa5 n\xc3\xa6r jorden at den holdt p\xc3\xa5 \xc3\xa5 brenne opp, hvorp\xc3\xa5 Zevs drepte ham med sitt lyn.\n_START_SECTION_\nKvartalet\n_START_PARAGRAPH_\nPhaeton-kvartalet ligger i Gamla stans eldste del, og innenfor Stockholms bymurer fra 1200-tallet. Kvartalet omfatter i dag \xc3\xa5tte eiendommer med like mange nummer som ble bestemt ved nummerordningen i 1729 og i 1810. I f\xc3\xb8lge den eldre nummereringen fra 1729 og 1810 hadde husene mot K\xc3\xb6pmangatan nr 183, 186, 187 og 189, huset mot Stortorget hadde nr 155 og tre hus mot Tr\xc3\xa4dg\xc3\xa5rdsgatan hadde nr 156, 157 respektive 158. Hvordan kvartalets tomter var gruppert innbyrdes i middelalderen er dog usikkert._NEWLINE_P\xc3\xa5 1930-tallet fantes det planer om \xc3\xa5 sanere hele kvartalet p\xc3\xa5 initiativ fra Samfundet Sankt Erik. Arkitekt Albin Stark utarbeidet planer for prosjektet som han ogs\xc3\xa5 gjorde for flere andre kvartaler i Gamla stan. Planene ble dog bare virkeliggjort i Cepheus-kvartalet og i det mye mindre Cygnus-kvartalet. I stedet ble det utf\xc3\xb8rt punktsanering i kvartalet som i 1936-37 p\xc3\xa5 \xc2\xabPhaeton 2\xc2\xbb og i 1967 p\xc3\xa5 \xc2\xabPhaeton 8\xc2\xbb.\n_START_SECTION_\nEiendommer (utvalg)\n_START_PARAGRAPH_\nPhaeton 1 (K\xc3\xb6pmangatan 26 / Stortorget 1 / Tr\xc3\xa4dg\xc3\xa5rdsgatan 6) nevnes i 1695 som greve Bielckes stenhus. Det er inntegnet p\xc3\xa5 Jonas Brolins kart fra 1771 som (nr 34) Stads M\xc3\xa4klaren Rams Contoir i Grevesm\xc3\xbclska huset oppkalt etter kj\xc3\xb8pmannen Johan Grevesm\xc3\xbchl (1713-1780), som ogs\xc3\xa5 eide huset Phaeton 2 (K\xc3\xb6pmangatan 24)._NEWLINE_I dag ligger Stockholms domkyrkof\xc3\xb6rsamling, som blant annet har en kirkesal mot Tr\xc3\xa4dg\xc3\xa5rdsgatan og kontorer i huset. Huset ble p\xc3\xa5bygd i 1803 av s\xc3\xb8nnen primariek\xc3\xa4mn\xc3\xa4ren Daniel Grewesm\xc3\xbchl (1753-1830) og ble bygd om i 1874 og 1907-1909, da med Ernst Stenhammar som ansvarlig arkitekt. Mellom 1947 og 1960 ble flere ombyggninger utf\xc3\xb8rt av arkitektene Albin Stark og hans s\xc3\xb8nn Erik Stark. I forbindelse med det fikk fasadene sitt n\xc3\xa5v\xc3\xa6rende, noe forenklede utseende._NEWLINE_Phaeton 8 (K\xc3\xb6pmangatan 22) har middelaldersk murverk i fasaden mot K\xc3\xb6pmangatan. Bygningen kalles for Olof Martins hus etter oldermannen i snekkerlauget, Olof Martin (1700-1765) som eide dette og naboeiendommen mot Tr\xc3\xa4dg\xc3\xa5rdsgatan, Phaeton 3. Blant annet fikk han bygd p\xc3\xa5 gatehuset mot K\xc3\xb6pmangatan med to etasjer. Han var far til kunstnerne Elias Martin og Johan Fredrik Martin. Huset ble bygget om p\xc3\xa5 midten av 1960-tallet, etter tegninger av arkitekt Erik Stark._NEWLINE_Phaeton 5 (K\xc3\xb6pmangatan 18) ble i 1573 beskrevet som som \xc2\xabstenhuset p\xc3\xa5 K\xc3\xb6pmangatan\xc2\xbb og ble bygd om p\xc3\xa5 begynnelsen eller midten av 1600-tallet. I februar 1757 s\xc3\xb8kte murmester Gabriel August Zincke for krydderhandler Friedrich Lettstr\xc3\xb6ms regning om en p\xc3\xa5bygging med to loftsetasjer. Da fikk huset sitt n\xc3\xa5v\xc3\xa6rende utseende med den rundede trappegavlen. Fra den tiden eksisterer en fasadetegning og plantegning for loftet. Ved \xc3\xa5rhundreskiftet 1900 var Phaeton 5 og 4 eid av Fr\xc3\xa4lsningsarm\xc3\xa9n som drev et herberge i husene. Fr\xc3\xa4lsningsarm\xc3\xa9n var fremdeles der i 1979 og hadde her sitt etters\xc3\xb8kningskontor med et kontaktnett over hele verden, noe som gjorde at stedet p\xc3\xa5 folkmunne ble kalt for Guds detektivbyr\xc3\xa5.'